ג'ו הק

ג'ו הק (באנגלית: Joe Heck; נולד ב-30 באוקטובר 1961) הוא פוליטיקאי אמריקאי ובריגדיר גנרל בצבא ארצות הברית. כיהן כנציג מחוז מס' 3 של נבדה בבית הנבחרים של ארצות הברית.

ביוגרפיה
הק נולד בשכונת ג'מייקה בניו יורק. ב-1984 סיים תואר ראשון בלימודי בחינוך לבריאות באוניברסיטת המדינה של פנסילבניה. ב-1988 סיים לימודי אוסטאופתיה בקולג' לרפואה אוסטאופתית בפילדלפיה. ב-1992 סיים התמחות ברפואת חירום במרכז הרפואי אלברט שוויצר בפילדלפיה. שימש חבר סגל באוניברסיטת טורו, בקולג' הקהילתי של דרום נבדה ובבית הספר לרפואה של אוניברסיטת נבדה בלאס וגאס. כמו כן שימש חבר סגל באוניברסיטת לובשי המדים במרילנד.

משנת 1991 הוא משתייך לכוחות המילואים של צבא ארצות הברית ומשרת כקצין בדרגת בריגדיר גנרל כמפקד כוח רפואי. הוא בוגר לימודי אסטרטגיה בקולג' המלחמה של צבא ארצות הברית ב-2006. נקרא לשירות פעיל מספר פעמים והוצב בין השאר כחלק מכוח האכיפה בבוסניה והרצגובינה ובעיראק. בנוסף הוא התנדב לאורך השנים בכוחות כיבוי האש, בצוותי אמבולנסים, צוותי סריקה, חילוץ והצלה וכרופא יחידת משטרה מיוחדת (SWAT). הוא בעלים של עסק בתחום שירותי הרפואה.

בשנים 2004 עד 2008 ייצג את המחוז החמישי של נבדה בסנאט המדינתי. בנובמבר 2010 נבחר לנציג המחוז השלישי של נבדה בבית הנבחרים של ארצות הברית, הוא ניצח בבחירות את חברת הקונגרס המכהנת מהמפלגה הדמוקרטית ברוב זעום. ב-2012 נבחר לכהונה נוספת ברוב של 50% מול 43%. הוא מכהן בבית הנבחרים בוועדת שירותי הביטחון וכיו"ר ועדת המשנה לאנשי כוחות הביטחון. כמו כן הוא חבר בוועדת החינוך והעבודה ובוועדת המודיעין. הוא חבר בין השאר בשדולת בית הנבחרים למען ישראל ובשדולת הרופאים.

ביולי 2015 הודיע כי בכוונתו להתמודד לבחירות לסנאט של ארצות הברית על המושב המתפנה של הארי ריד. בבחירות שנערכו בנובמבר 2016 הפסיד למועמדת המפלגה הדמוקרטית קתרין קורטז מסטו.

הק נשוי ואב לשלושה. הוא נוצרי קתולי באמונתו וחבר אגודת אבירי קולומבוס.

קישורים חיצוניים

 

 ג'ו הק באתר בית הנבחרים
 

בוגרי מכללת המלחמה של צבא ארצות הברית
בוגרי אוניברסיטת המדינה של פנסילבניה
ניו יורק: אישים
חברי בית הנבחרים של ארצות הברית מטעם המפלגה הרפובליקנית
חברי בית המחוקקים של נבדה
חברי בית הנבחרים של ארצות הברית מנבדה
חברי הקונגרס ה-112 של ארצות הברית
חברי הקונגרס ה-114 של ארצות הברית
רופאים אמריקאים
גנרלים בצבא ארצות הברית
נוצרים קתולים
חברי הקונגרס ה-113 של ארצות הברית
אמריקאים שנולדו ב-1961